VENDIM
Nr. 958, datë 25.11.2015

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA REALIZIMI I PROJEKTIT “SHTIMI I SIPËRFAQES SË VARREZAVE PUBLIKE NË QYTETIN E VLORËS”

Në mbështetje të nenit 100 të Kushtetutës, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ligjit nr. 160/2014, “Për buxhetin e vitit 2015”, të ndryshuar, dhe të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Zhvillimit Urban, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga realizimi i projektit “Shtimi i sipërfaqes së varrezave publike në qytetin e Vlorës”.
2. Shpronësimi të bëhet në favor të Bashkisë Vlorë.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse që paraqitet në tabelën bashkëlidhur këtij vendimi, për pasuritë “tokë bujqësore” dhe “ullishte”, me një vlerë të përgjithshme prej 2 753 800 (dy milionë e shtatëqind e pesëdhjetë e tre mijë e tetëqind) lekësh.
4. Vlera totale e shpronësimit, prej 2 753 800 (dy milionë e shtatëqind e pesëdhjetë e tre mijë e tetëqind) lekësh, të përballohet nga buxheti i Bashkisë Vlorë.
5. Shpenzimet procedurale, në vlerën 50 000 (pesëdhjetë mijë) lekë, të përballohen nga buxheti i vitit 2015, miratuar për Ministrinë e Zhvillimit Urban.
6. Shpronësimi të fillojë menjëherë pas botimit të këtij vendimi në Fletoren Zyrtare.
7. Pronarët e listës që i bashkëlidhen këtij vendimi të kompensohen, për efekt shpronësimi, pasi të kenë paraqitur dokumentacionin e plotë të pronësisë pranë Bashkisë Vlorë. 
8. Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme Vlorë, brenda 30 ditëve, nga data e miratimit të këtij vendimi, në bashkëpunim me Bashkinë Vlorë, të fillojnë procedurat për hedhjen e gjurmës së projektit mbi hartën treguese të regjistrimit, sipas planimetrisë së shpronësimit, të miratuar, dhe të bëjnë kalimin e pronësisë, për pasuritë e shpronësuara, në favor të shtetit.
9. Zyra Vendore e Regjistrimit të Pasurive të Paluajtshme Vlorë të pezullojë të gjitha transaksionet me pasuritë e shpronësuara, deri në momentin që do të realizohet procesi i hedhjes së gjurmës së projektit mbi hartën treguese të regjistrimit, si dhe kalimi i pronësisë, për pasuritë e shpronësuara.
 10. Ngarkohen Ministria e Financave, Ministria e Zhvillimit Urban, Zyra Qendrore e Regjistrimit të Pasurive të Paluajtshme, Zyra Vendore e Regjistrimit të Pasurive të Paluajtshme dhe Bashkia Vlorë për zbatimin e këtij vendimi.
	Ky vendim hyn në fuqi menjëherë dhe botohet në Fletoren Zyrtare.

Kryeministri
Edi Rama

LISTA E PRONARËVE QË DO TË SHPRONËSOHEN PËR PROJEKTIN 
“SHTIMI I SIPËRFAQES SË VARREZAVE PUBLIKE TË QYTETIT TË VLORËS”

Për pasuritë e llojit tokë bujqësore (ullishte)

	Nr.
	Emër e mbiemër
	Zona kadastrale
	Nr. pasurie
	Lloji i pronës
	Sipërfaqe m2
	Çmimi lekë për m2
	Vlera 
	Konfirmimet me AMTP
	Adresa e pronarit
	Shënime

	1
	Agush Avdullai
	1060
	76/13
	ullishte
	4540
	281
	 1,275,740 
	 nr. 15526 
	Babicë e Madhe
	Saktësim dokumentacioni

	2
	Skender Rrapi
	1060
	76/11
	ullishte
	3500
	281
	 983,500 
	 nr. 15527 
	Babicë e Madhe
	Saktësim dokumentacioni

	3
	Lirim Hania
	1060
	76/13
	ullishte
	1760
	281
	 494,560 
	 nr. 15522 
	Babicë e Madhe
	Saktësim dokumentacioni

	 
	SHUMA
	 
	 
	 
	 
	 
	 2,753,800 
	 
	 
	 



Shënim
Lista e pronarëve që do të shpronësohen është plotësuar nga komisioni i vlerësimit, Bashkia Vlorë.
Meqenëse konfirmimi i pronave nuk është dhënë nga ZVRPP-ja Vlorë, por nga AMTP-ja, Komisioni i Posaçëm, i Shpronësimeve në MZHU, vendosi që në tabelë të shënohet, saktësim dokumentacioni.
Për llojin e pronës ullishte, çmimi është 281 lekë/m2.


